Foto: Dubrovniknet.hr



IZMEĐU 11 i 13 sati u Dubrovnik se danas praktički nije moglo ući. Više od dva sata trajala je neopisiva gužva u Vratima od Pila, koja je nastala zbog pristajanja pet kruzera s više od 10 tisuća gostiju, javlja portal DubrovnikNet.



Policajci su pomagali turistima da bi kako-tako uspjeli ući u grad, a nezadovoljni i nervozni gosti su se zbog loše organizacije istresali upravo na policijskim službenicima. Kako je to izgledalo, pogledajte u fotogaleriji.

"Regal Princess" - najveći brod koji je ikad uplovio u Dubrovnik



U dubrovačku luku Gruž danas je uplovio britanski megakruzer "Regal Princess", najveći brod koji je ikad uplovio u tu luku.



Brod je već bio u posjetu Dubrovniku početkom lipnja, ali je tada bio usidren ispred Lokruma.



"Regal Princess" je dug 330 metara, ima 19 paluba, na njemu je 3560 putnika i 1346 članova posade, a Dubrovnik će ove sezone posjetiti još šest puta.



Današnji je dan rekordan po broju brodova koji su na kružnim putovanjima ove sezone pristigli u Dubrovnik.



Doplovilo je pet kruzera s ukupno 16 tisuća putnika, što je izazvalo velike gužve, osobito u staroj gradskoj jezgri.



Kako se doznaje od ravnatelja Lučke uprave Dubrovnik Antuna Asića, u dosadašnjem tijeku sezone brodovi su na kružnim putovanjima imali 159 ticanja u gruškoj luci i dovezli 243 tisuće putnika što je 12 posto manje nego u istom razdoblju prošle godine.